

**IX Lietuvos moksleivių dainuojamosios poezijos festivalio-konkurso „Mano senas drauge...“, skirto Elenai Mezginaitei atminti, NUOSTATAI**

**Preambulė**

Devintąjį kartą organizuojamas nacionalinis renginys – Lietuvos moksleivių dainuojamosios poezijos festivalis-konkursas „Mano senas drauge“, skirtas Elenai Mezginaitei atminti, gali pasidžiaugti ne tik dalyvių (apie 80 kūrėjų, 150 atlikėjų), žiūrovų gausa, bet ir užaugusiais jaunaisiais dainuojamosios poezijos atlikėjais, kuriems šis festivalis dėl savo tęstinumo tapo vienu iš laiptelių į didesnes scenas ar televiziją.

Žanras – dainuojamoji poezija – labiausiai skatinantis jaunimą dainuoti lietuvių kalba, šviestis, skaityti, ieškoti sau artimos minties, emocijos, suprasti žodžio prasmę, išgirsti poetinės kalbos skambesį. Tai žanras, populiarinantis lietuvių poeziją. Kvietimas dalyvauti projekte pasiekia visas Lietuvos mokyklas.

Vienas iš esminių festivalio leitmotyvų – žinia apie Elenos Mezginaitės kūrybos savitumą, priminimas apie iškiliausią Aukštaitijos regiono poetę, kritikų vertinamą kaip europinio lygio poezijos kūrėją.

 E. Mezginaitė tapo įkvėpimo šaltiniu ne vienam dainų autoriui ir atlikėjui. Jos tekstus savo dainoms rinkosi kompozitoriai Laimis Vilkončius, Alvydas Jegelevičius, roko grupė „Hiperbolė“, dainininkas Kastytis Kerbedis, dainuojantys aktoriai Vladas Bagdonas, Kristina Kazlauskaitė, „Keistuolių teatras“, vienas iš žanro pradininkų Alfredas Kukaitis ir kt.

**Renginio laikas**

**Festivalio-konkurso etapai:**

 I. Paraiškų pateikimas – iki 2021 m. gegužės 10 d.

 II. Konkursas – 2021 m. gegužės 14 dieną Panevėžio muzikiniame teatre:

 8.30 – garso repeticija (eiliškumas pagal registruotą atvykimo laiką)

10.00 – visų dainų autorių ir atlikėjų konkursinis koncertas

 (salėje tik komisija, įgarsintojai ir filmavimo grupė)

Visi pasirodymai bus filmuojami.

Atlikėjai po savo programos fotografuojasi prie vardinės festivalio sienelės, pasirašo autorines sutartis.

 III. Pagal žiuri įvertinimus sukurtas laureatų koncerto filmas bus transliuojamas „YouTube“platformoje. Premjeros laikas bus praneštas asmeniškai visiems dalyviams.

**SVARBUS PAPILDYMAS**. *Negalintys atvykti į konkursą kartu su paraiška atsiunčia savo pasirodymo įrašą. Jam keliami reikalavimai:* ***aukšta garso ir vaizdo kokybė, atlikėjai turi būti aiškiai matomi stambiu planu, fonograma negalima.***

**Renginio vieta**

Panevėžys, Muzikinis teatras (Nepriklausomybės aikštė 8, Panevėžys).

**Dalyvių amžius** – iki 19 metų.

Pastaba: atsižvelgus į paraiškų skaičių, gali būti sudaromos dalyvių grupės pagal amžių.

**Repertuaras**

Solistai ir duetai vienai iš **dviejų** autorinių dainų,

kiti (tercetai, kvartetai ir t.t.) vienai iš **dviejų**–**trijų** dainųpasirenka Elenos Mezginaitės tekstą. Šis kūrinys vertinamas atskirai. Jo laikas neribojamas.

Atliekama **tik** autorinė muzika.

Programos trukmė – iki 10–12 min.

**Festivalio-konkurso žiuri**

Narius kviečia festivalio-konkurso organizatoriai.

Žiuri sudėtis paskelbiama prieš konkursinio koncerto pradžią.

Žiuri sprendimai yra neginčijami ir neskundžiami.

**Vertinimas**

*Ir solistai, ir ansambliai vertinami kaip* ***vienas atlikėjas****.*

Vertinama už:

 - tekstų muzikinę interpretaciją;

 - kūrinio ir atlikimo įtaigumą;

 - atlikimo profesionalumą;

 - kūrybos originalumą.

**Apdovanojimai**

Visi dalyviai konkursiniame koncerte apdovanojami Festivalio afišomis su Žiuri pirmininko autografu.

Žiuri atrinkti dainų autoriai ir atlikėjai bus Festivalio laureatų koncerto filmo dalyviais.

Dainų autoriai bus apdovanoti Elenos Mezginaitės visos kūrybos rinktine „Mano senas drauge...“.

I, II ir III vietos skiriamos UŽ ELENOS MEZGINAITĖS POEZIJOS MUZIKINĘ INTERPRETACIJĄ.

Taip pat I, II ir III vietos skiriamos UŽ PROFESIONALŲ ATSTOVAVIMĄ DAINUOJAMOSIOS POEZIJOS ŽANRUI.

Laureatų koncerto metu Žiuri paskelbia individualias NOMINACIJAS ir nominantus.

Vienas iš atlikėjų skelbiamas Festivalio-konkurso DIDŽIOJO PRIZO (GRAND PRIX) laimėtoju.

Festivalio laureatų koncerto dalyviai apdovanojami Nominanto, Laureato diplomais, rėmėjų įsteigtais prizais ir dovanomis.

**Su laureatų koncerto dalyviais (kūrinių autoriais) bus sudaromos autorinės sutartys, todėl reikia turėti asmens dokumentą ir banko sąskaitos numerį.**

**Organizatoriai ir partneriai**

Panevėžio apskrities G. Petkevičaitės-Bitės viešoji biblioteka

Panevėžio Vytauto Žemkalnio gimnazija

Panevėžio muzikinis teatras